Avizul Comitetului Regiunilor privind „Rolul educației și al acțiunilor de sensibilizare în promovarea dezvoltării durabile”

(2008/C 53/06)

COMITETUL REGIUNILOR

Recomandări politice

COMITETUL REGIUNILOR

Educația ca instrument de sensibilizare cu privire la principiile și funcțiile unei dezvoltări durabile

Învățarea pe parcursul întregii vieți și dezvoltarea durabilă

Dezvoltarea durabilă și societatea bazată pe cunoaștere

Mutațiile sociale din Europa, dezvoltarea durabilă și educația

Mass-media și educația pentru dezvoltare durabilă

insistă asupra consolidării și sprijinirii mai intense a inițiativelor existente, lansate de regiuni sub formă de campanii de promovare a dezvoltării durabile, ca și sub formă de cursuri de formare profesională și de activități de consiliere corespunzătoare;

ANEXĂ

I. Exemple de bune practici extrase din răspunsurile la chestionare

Bulgaria

Administrația locală din Dobrici, Bulgaria, intenționează să desfășoare o campanie activă în rândurile copiilor, studenților și adulților, utilizând material publicitar cu participarea presei scrise, a radiourilor și a televiziunilor locale, pentru a sensibiliza publicul în legătură cu introducerea separării deșeurilor. Într-o fază ulterioară, administrația locală este dispusă să-i împărtășească Comitetului Regiunilor rezultatele obținute și experiența acumulată în urma introducerii acestui sistem.

Cipru

Orașul cipriot-grec Αyios Αthanasios a constituit o „echipă de educație pentru protecția mediului”, formată din foști profesori care cunosc bine această temă. Între timp, profesorii participanți la programul Grundtvig au creat un program pentru a atrage atenția asupra aspectelor legate de mediu. Orașul Ayios Αthanasios a fost principalul organizator al acestui proces. S-au dezvoltat relații de cooperare între toate instituțiile de învățământ care își utilizează activitățile în vederea promovării protecției mediului, a reciclării, a durabilității etc.

Spania

Departamentul spaniol pentru Educația pentru Dezvoltare Durabilă „Área de Gobierno de Medio Ambiente, Dirección General de Sostenibilidad y Agenda 21” dezvoltă un proiect intitulat „Practici de mediu în cadrul evenimentelor sportive”. Obiectivul este aici valorificarea potențialului sportului ca instrument de educație pentru protecția mediului, pentru a introduce criterii de ordin ecologic în organizarea de evenimente sportive și pentru a încuraja, în rândul organizatorilor de evenimente și al sportivilor și spectatorilor, dezvoltarea unui know-how public privind comportamentul ecologic și urban. Practicile de mediu în organizarea evenimentelor sportive sunt puse în aplicare în trei domenii:

— orașul Madrid ca loc de desfășurare a competițiilor sportive naționale și internaționale, în colaborare cu federațiile corespunzătoare;

— orașul Madrid ca organizator al unor evenimente la scară mai mică, adeseori la nivel de district;

— crearea unui grup special de voluntari de mediu care să ia parte la evenimentele sportive.

În funcție de diferitele niveluri de impact asupra mediului, evenimentele pot fi clasificate în trei tipuri:

— evenimente sportive desfășurate în locuri special amenajate pentru practicarea sportului. Acestea sunt evenimente care se desfășoară în baze sportive acoperite sau în aer liber, precum stadioane, piscine, săli de sport, piste de atletism etc.;

— evenimente sportive de stradă, care necesită măsuri speciale de deviere a traficului, pregătirea străzii și managementul deșeurilor. Este vorba aici despre maratoane și curse cicliste;

— evenimente sportive desfășurate în spații verzi. În cazul acesta sunt utilizate parcurile urbane. Poate fi vorba despre evenimente sportive precum competițiile de atletism, ciclism sau înot în aer liber.

Măsurile de gestionare a diferitelor impacturi ale evenimentelor (cu un accent special pus pe variabilele de mediu constituite de deșeuri, mobilitate și consumul de energie și apă) pot fi clasificate în bune practici de mediu în pregătirea evenimentului, în timpul evenimentului propriu-zis și după încheierea acestuia.

Departamentul spaniol pentru Educația pentru Dezvoltare Durabilă a organizat cel de-al 30-lea Maraton al Madridului în aprilie 2007 în colaborare cu MAPOMA, un organism organizator privat. S-au luat măsuri în ceea ce privește:

— reducerea deșeurilor, înlăturarea bureților, a portocalelor și a capacelor sticlelor;

— intensificarea reciclării, recuperarea tricourilor și a sticlelor din plastic, înființarea de puncte de reciclare;

— sensibilizarea alergătorilor și a spectatorilor cu privire la aspectele de mediu;

— comunicarea cu mass-media;

— protejarea zonelor sensibile situate pe traseul care traversează parcul Retiro;

— mobilitatea — utilizarea mașinilor curate, pe bioetanol, ca autovehicule oficiale;

— cooperarea cu voluntarii de la Crucea Roșie pentru mediu și cu asociația caritativă Emaus;

— alegerea drept sponsor al manifestării a unui organism de reciclare a deșeurilor fără scop lucrativ, Ecoembes;

— părți interesate: educația națională, serviciile de salubrizare și de colectare a deșeurilor (departamentul de mediu), Mapoma (organizatori ai maratonului), Ecoembes, Crucea Roșie, Setém (comerț echitabil), Emaus.

Evaluare:

— creșterea cu 5 780 kg a cantității de ambalaje reciclate;

— înlăturarea a 70 000 de bureți, capace de sticle și deșeuri organice;

— reducerea cu 30 de minute a timpului necesar serviciilor de curățare;

— 88 % dintre participanți au considerat măsurile luate ca fiind salutare;

— 63 % dintre participanți au pus în aplicare măsurile de mediu;

— educarea organizatorilor, a participanților și a spectatorilor.

Alte inițiative ale departamentului spaniol includ:

— ȘCOLI DE PRIMĂVARĂ, VARĂ ȘI TOAMNĂ

Activitățile din cadrul acestor programe se adresează adulților în general, adulților și copiilor împreună și îndeosebi copiilor. Aceste programe sezoniere sunt specifice Departamentului pentru Educația pentru Dezvoltare Durabilă.

Itinerarii verzi. Este vorba aici despre activități desfășurate în parcuri publice, cu o importanță de natură istorică, botanică sau culturală pentru oraș. Acestea includ în special parcurile Retiro, Casa de Campo, Oeste, Fuente del Berro, Quinta de los Molinos, El Capricho, Juan Carlos I, Tierno Galván și Lineal del Manzanares.

Ateliere și zile ale porților deschise consacrate mediului . Acestea au loc în diferite locuri legate de managementul de mediu al orașului și au ca obiectiv să facă cunoscut și să pună în evidență mediul urban și îndeosebi locuri precum pepinierele și serele din parcurile Retiro și Casa de Campo, Centrul pentru fluturi și alte insecte, Centrul pentru păsări și Centrul pentru berze, uzina de compost Migas Calientes. Se organizează de asemenea zile consacrate marcării păsărilor, livezilor urbane, atelierelor pentru copii, traseelor cu bicicleta etc.

Cursuri. Subiectele sunt alese astfel încât să se atragă atenția publicului asupra importanței adoptării unui comportament mai ecologic. Exemplele abordate includ îndeosebi grădinăritul tradițional și ecologic, populațiile de păsări din parcuri, apa din orașe, grădinăritul ecologic familial și schimbările climatice.

— ORGANIZAREA DE EVENIMENTE DE O ZI, CONGRESE, EXPOZIȚII

Departamentul pentru Educația pentru Dezvoltare Durabilă sprijină aceste diverse activități tematice organizând evenimente de o zi, congrese și seminarii. Printre evenimentele recente se numără:

— prima Zi a bioetanolului pentru un transport durabil;

— expoziția „Secretul copacilor”;

— Congresul național pentru mediu, organizat de două ori pe an: existența unui stand al orașului, coordonarea participanților municipali. Congresul este organizat de către Fundația CONAMA;

— prima Zi a mobilității durabile a întreprinderilor, în colaborare cu Camera de Comerț și Fundația Mobilitate;

— prima Zi a grădinăritului durabil în orașul viitorului, în colaborare cu Direcția Generală pentru Patrimoniul de Mediu.

Germania

Exemplul 1

În landul german Brema, aspectele privind dezvoltarea durabilă fac parte din programa pusă la dispoziție în prezent de Institutul pentru Educație al landului (LIS). „Acțiunea plus” din landul Brema (Germania) are ca scop economisirea de energie în școlile din Brema, comunicând astfel elevilor importanța dezvoltării durabile.

Exemplul 2

Institutul landului Berlin-Brandenburg pentru Educație și Mass-Media (LISUM) organizează în mod regulat sesiuni de formare destinate profesorilor privind teme diverse legate de dezvoltarea durabilă. În afară de aceasta, din anul 2000, are loc în fiecare an o conferință de experți care cuprinde ateliere de formare privind dezvoltarea durabilă. În 2008 se va organiza în Brandenburg, sub auspiciile LISUM Berlin-Brandenburg, un congres pe tema „Învățării globale pentru o dezvoltare durabilă”, care va reuni diferite landuri. Plecând de la Obiectivele Mileniului și de la Deceniul educației al Națiunilor Unite, acest congres are ca obiectiv să facă mai bine cunoscut cetățenilor din Berlin și Brandenburg care este, în domeniul educației și tineretului, programa de referință a conferinței miniștrilor educației, dar și să promoveze punerea în aplicare a acesteia prin intermediul programelor de formare și al diferitelor proiecte.

Austria

Exemplul 1

Austria Superioară salută introducerea la scară europeană a unui model de măsuri destinat sensibilizării copiilor față de dezvoltarea durabilă în instituțiile preșcolare și în școlile primare. Acest model ar trebui totuși să se limiteze la transmiterea de mesaje-cheie. Autoritățile locale și regionale ar trebui să le ofere elevilor informații mai precise, deoarece ele sunt mai bine plasate pentru a răspunde nevoilor specifice ale acestora. Austria Superioară este puternic în favoarea ideii de a promova în rândul elevilor cultura unui spirit european privind dezvoltarea durabilă, prin intermediul măsurilor de conștientizare a publicului.

Exemplul 2

Din 1989, Academia pentru Mediu și Natură din Austria Superioară, care ține de serviciile guvernului landului Austria Superioară, desfășoară activități de educare și informare pentru a sprijini dezvoltarea durabilă. Academia este dotată cu un centru de gestiune „Agenda 21”, însărcinat cu lansarea, sprijinirea și promovarea „proceselor Agendei Locale 21” în favoarea unui mediu durabil; pe teren este utilizată o combinație din mai multe metode (de exemplu prospecte, ziare locale, afișe, panouri de afișaj, pagini internet, seri de informare, contacte personale, contacte cu mass-media).

Administrațiile locale din Austria Superioară au fost cooptate în elaborarea și în dezvoltarea strategiei de mediu a landului. Politicienii și factorii de decizie municipali și regionali s-au reunit și au fost informați asupra chestiunii, scopul acestui demers fiind de a-i încuraja să creeze alianțe de comunități preocupate de natură și hotărâte să o conserve și să inițieze procesele Agendei 21.

Programul de formare continuă al Academiei pentru Mediu și Natură din Austria Superioară propune formarea experților din domeniul mediului din municipalități, precum și acțiuni de formare continuă pentru profesori și pedagogi, în scopul de a îmbunătăți sensibilizarea cetățenilor față de stilul de viață durabil. O serie de cursuri de formare au fost create și pentru responsabilii cu dezvoltarea din orașe și regiuni.

Polonia

Exemplul 1

Programul Național polonez „Certificatul Verde” pentru sprijinirea și certificarea instituțiilor de învățământ în domeniul dezvoltării durabile

Acest program are ca scop sprijinirea și certificarea instituțiilor de învățământ active în domeniul dezvoltării durabile. Programul este pus în aplicare la două niveluri: grădinițele și școlile primare care respectă mediul primesc „certificate verzi categoria I”, iar grădinițele și școlile primare care joacă un rol central în dezvoltarea durabilă primesc „certificate verzi categoria a II-a”.

Programul a fost lansat în ianuarie 2000. Această inițiativă educativă, realizată de ONG-uri, sprijină într-un mod eficace sistemul de învățământ polonez în schimbarea atitudinilor și sensibilizarea față de aspectele de mediu a copiilor, tinerilor și a tuturor actorilor din mediul instituțiilor de învățământ. Certificatele verzi categoria I și categoria a II-a acordate instituțiilor care răspund unor exigențe anume constituie un exemplu de mărci de calitate în învățământul polonez, acordate pentru activități în domeniul dezvoltării durabile. Programul este finanțat de ministerele mediului, educației și sportului, ca și de președintele Fondului Național pentru Protecția Mediului și Gospodărirea Apelor și este gestionat în cooperare cu Centrul Național de Formare Continuă a Cadrelor Didactice. Scopul „certificatului verde” este de a difuza ideea dezvoltării durabile, fiind o sursă de inspirație pentru comunitățile în care sunt plasate instituțiile de învățământ și sprijinind acțiunile pe care acestea le desfășoară în calitate de centre locale ale dezvoltării durabile.

La 22 aprilie 2005, la Trzebaw, în Polonia, a fost inaugurată, printr-o ceremonie solemnă, o „clasă verde”, care nu se adresează numai copiilor și tinerilor școlari, ci și întregii comunități locale. Datorită „clasei verzi”, școala și municipalitatea au beneficiat de:

— un spațiu în aer liber pentru organizarea de activități, jocuri și ceremonii școlare;

— un spațiu pentru desfășurarea de „lecții verzi” în mediul natural (observarea unui „mini-ecosistem” de floră și faună, lecții de artă și tehnologie cu utilizarea de materiale naturale);

— un spațiu în care copiii, profesorii, părinții și localnicii să se odihnească și să se relaxeze;

— un spațiu pentru activitățile de întreținere și îngrijire.

În afară de aceasta, programul include întregul mediu școlar al comunității locale, demonstrând că până și cele mai mici școli pot lucra eficient pentru a îndeplini obiectivele comune și misiunile stabilite. Inițiativa a contribuit la promovarea școlii, care a devenit deja bine cunoscută la nivel local ca școală ecologică. Având în vedere valoarea programului, ar trebui să se desfășoare o campanie de informare mai vastă și mai eficace cu privire la avantajele acestuia, precum și să fie simplificată procedura de candidatură pentru certificare.

Exemplul 2

„Eco-unități” la Școala primară nr. 1 din Września

Din anul 1999, direcțiunea, profesorii, elevii și părinții de la Școala primară nr. 1 din Września, Polonia, colaborează în numeroase inițiative în materie de mediu. Eforturile depuse în tot acest timp au fost răsplătite în ianuarie 2007, când școlii i-a fost acordat prestigiosul certificat de „protector al mediului” (sponsorizat de către președintele Poloniei), după ce trei ani consecutiv (2004-2006) i se acordase titlul de „promotor al ecologiei”.

Activitățile eco-unităților nu s-au limitat la campania anuală „Să facem curat în lume”, ci au inclus și o participare regulată la concursuri, excursii și plimbări ecologice. Aceste proiecte ecologice aveau ca obiectiv sensibilizarea publicului și încurajarea comportamentelor care contribuie la protejarea faunei și a florei (de exemplu colectarea separată a gunoiului și a materialelor reciclabile în momentul colectării deșeurilor).

În 2004, școala a primit premiul întâi al Fondului Regional pentru Protecția Mediului și Gospodărirea Apelor. În valoare de 70 000 de zloți, premiul a fost utilizat pentru crearea unui centru școlar pentru educație în materie de mediu și natură, cu o bază materială formată din echipamente multimedia, materiale didactice, software-uri și o stație meteorologică portabilă care să permită observarea condițiilor meteo pe teren.

Școala a lansat un program educativ, aflat încă în desfășurare, pentru clasele IV-VI, intitulat „Mediul în regiunea noastră”. Acesta conține programa de bază pentru învățământul general din școlile primare de șase ani și gimnazii, programa de științe naturale și materii din alte parcursuri educaționale.

Principalele teme abordate de program sunt conservarea naturii, protecția mediului și ecologia. Lecțiile se predau în contact direct cu natura. Programa conține diferite forme de conservare a naturii în regiunea Września, precum și alte aspecte care sunt inseparabile de o discuție privind mediul natural, cum ar fi protejarea peisajelor regionale, a apei, aerului, solurilor, gestionarea deșeurilor, modul de funcționare a diferitelor ecosisteme vegetale și stilurile de viață sănătoase.

În anul școlar 2003-2004, școala a realizat și un proiect educațional care presupunea realizarea unui traseu natural didactic de la Nowy Folwark până la Leśniczówka Słomówko. Prin acest proiect a fost creat la marginea orașului un traseu natural, permițând elevilor din oraș și din regiune să beneficieze de lecții de științe naturale și biologie în natură.

Exemplul 3

„Pachetul verde”: kit multimedia pentru educația ecologică

Aceste pachete verzi, realizate de Centrul Regional pentru Mediu din Europa Centrală și de Est (REC) de la Varșovia, sunt utilizate ca material didactic în școlile din regiunea Wielkopolska.

„Pachetul verde” a fost aprobat de Ministerul Educației și a fost evaluat pozitiv de Ministerul Mediului. Este vorba despre un kit multimedia gratuit de educație pentru protecția mediului, realizat pentru profesorii și elevii de liceu, care poate fi însă utilizat și la alte niveluri de învățământ. Kitul se compune din cinci părți, care acoperă 22 de aspecte privind protecția mediului și dezvoltarea durabilă. Kitul conține un ghid al profesorului cu planuri de lecție și fișe de informare, o casetă video cu secvențe și filme educative, un CD-ROM cu informații detaliate privind protecția mediului, un joc de tip „dilema” și alte materiale utile.

„Pachetul verde” contribuie nu numai la creșterea cunoștințelor elevilor, ci și la transmiterea unor valori noi și la încurajarea unui comportament ecologic la școală, acasă și în mediul apropiat. Participând la diferitele activități, la discuții, la jocuri pe roluri și la luări de decizie, elevii acționează mai ales ca parteneri ai profesorului. Prin intermediul profesorilor și al elevilor, valorile inculcate de către „pachetul verde” sunt transmise și membrilor familiei și societății în ansamblul său.

Prima ediție a „pachetelor verzi” a fost distribuită doar participanților la cursurile special organizate. Inițial, era vorba despre cursuri pentru profesorii în activitate și pentru formatorii de cadre didactice din întreaga Polonie, care și-au exprimat dorința de a juca rolul de coordonatori locali și de a organiza și de a ține cursuri pentru profesorii de la nivelul liceal din regiunea lor.

Între aprilie și iunie 2002, au fost organizate cinci ateliere pentru 104 participanți, printre care 13 persoane din regiunea Wielkopolska (de exemplu din Poznan, Piła, Kalisz, Konin, Gniezno și Leszno).

O a doua ediție a „pachetului verde”, de 5 000 de exemplare, a fost lansată în aprilie 2003; noul pachet ia în considerare experiența și sugestiile profesorilor care au utilizat prima versiune. Kitul conține filme noi, planuri de lecție modificate și un CD. Kiturile au fost trimise instituțiilor și organizațiilor poloneze care și-au manifestat dorința de a difuza „pachetele verzi” profesorilor de liceu din regiunea lor.

Exemplul 4

Studii postuniversitare în domeniul dezvoltării regionale durabile (obținerea de fonduri comunitare pentru promovarea dezvoltării durabile în regiune) la Institutul de Filozofie al Facultății de Științe Sociale de la Universitatea Adam Mickiewicz din Poznan

Studiile în domeniul dezvoltării durabile constituie o inițiativă importantă pentru a răspunde nevoilor locale în materie de protecție a mediului. Din acest motiv, începând cu anul universitar 2007-2008, Universitatea Adam Mickiewicz din Poznan lansează un program de studii postuniversitare în domeniul dezvoltării regionale durabile. Acest program se adresează consilierilor locali și regionali, precum și salariaților autorităților locale și regionale și ai altor instituții guvernamentale; funcționarilor; salariaților societăților din sectorul privat și public; voluntarilor și reprezentanților intereselor ONG-urilor care doresc să-și adapteze imaginea la strategia de dezvoltare durabilă. Selectarea studenților pentru programul postuniversitar în domeniul dezvoltării durabile a început în primăvara anului 2007. Directorul programului este dr. Piotr Warych.

Obiectivul programului este de a oferi studenților cunoștințe generale în domeniul dezvoltării durabile, al științelor economice și sociale și al ecologiei, permițându-le să dobândească competențele necesare aplicării acestor cunoștințe în viața privată și profesională. Studenții trebuie să fie capabili să înțeleagă și să analizeze procesele care au loc în mediul natural și interconexiunile complexe existente între diferiți factori. Este cert că absolvenții programului vor contribui la difuzarea ideii de dezvoltare durabilă și la aplicarea acesteia în procesele economice și sociale.

Grecia

În cadrul sistemului școlar oficial al Prefecturii din Atena, în special de-a lungul ultimilor ani, în colaborare cu direcțiile regionale pentru învățământul primar și secundar, a fost încurajată crearea de grupuri de lucru formate din profesori și având ca temă aspecte ecologice și civice, în scopul sensibilizării elevilor și de a îmbunătăți metodele de învățare. În ceea ce privește campaniile de informare, de fiecare dată când Prefectura din Atena organizează, contribuie la organizarea de evenimente privind dezvoltarea durabilă a societății civile sau participă la acestea, face eforturi pentru a-și comunica din timp activitățile în presă, la televizor sau la radio și pentru a furniza material audiovizual adecvat, facilitând informarea și implicarea publicului larg. În mod evident, este deosebit de important să se aibă grijă ca mass-media, radioul sau televiziunea să programeze plaje de difuzare la ore la care persoanele cărora li se adresează activitățile noastre să fie disponibile.

Suedia

Exemplul 1

În districtul Dalarna, format din 15 municipalități printre care și Orsa, va fi lansat în toamna anului 2007 un proiect trienal, care va implica 15 școli primare și secundare din district (două școli din Orsa), având următoarele obiective:

— toate activitățile școlare se vor desfășura într-o perspectivă de dezvoltare durabilă, elevii vor dobândi cunoștințe și competențe în acest domeniu, precum și dorința de a contribui la o societate durabilă pe termen lung;

— vor fi create, testate și evaluate proceduri, metode și instrumente de dezvoltare durabilă pentru toate activitățile școlare, astfel încât cunoștințele și experiența să poată fi împărtășite și schimbate sistematic cu alte școli, la nivel atât național, cât și internațional.

În afară de aceasta, proiectul trebuie să permită următoarele:

— elevii școlilor participante să învețe și să înțeleagă ce înseamnă dezvoltarea durabilă, atât la nivel teoretic, cât și la nivel practic;

— corpul profesoral al școlilor participante să aibă cunoștințe în materie de dezvoltare durabilă și să transmită elevilor elementele teoretice și practice;

— școlile participante să-și planifice activitatea astfel încât să poată îndeplini obiectivele și orientările programei școlare în materie de dezvoltare durabilă;

— școlile participante să-și dezvolte activitățile de predare privind chestiunile de la nivel global;

— în rândul elevilor din școlile participante să crească interesul pentru științele naturii și tehnologiile dezvoltării durabile;

— elevii și corpul profesoral din școlile participante să conștientizeze și să înțeleagă mai bine legătura existentă între sănătate și dezvoltarea durabilă.

Institutul de Cercetare din Dalarna contribuie la proiect asigurând monitorizarea acestuia și evaluând demersul și rezultatele școlilor participante, pentru a pune în lumină metodele și abordările adecvate și eficace în materie de educație pentru dezvoltare durabilă.

Exemplul 2

Tribunalul de mediu (Miljötinget)

Tribunalul de mediu este o conferință anuală de mediu pentru elevii claselor a IX-a și ai școlilor secundare superioare din districtele Dalarna și Gävleborg. Obiectivul este de a incita tinerii, într-un mod serios și în același timp agreabil, să se angajeze în aspectele privind protecția mediului. Persoanele care intervin provin din lumea afacerilor, a politicii și a ONG-urilor. Este de la sine înțeles că drogurile nu își au locul în perimetrul de desfășurare a acestei manifestări. Proiectul este gestionat în comun de Regiunea Dalarna și de Consiliul districtului Gävleborg.

La nivel politic, de la începutul anilor 1990, orașul Orsa a precizat în obiectivele sale privind copiii/educația că toate activitățile din acest domeniu trebuie să fie orientate către obținerea de diferite premii pentru realizări în domeniul mediului, precum „eco-școala”, „drapelul verde” etc. Acest lucru înseamnă că la Orsa, aspectele de mediu și dezvoltarea durabilă constituie teme prioritare în programa școlară. Această activitate este difuzată datorită copiilor, care transmit mesajele mai departe către ceilalți membri ai familiei.

Departamentele responsabile cu educația în cadrul municipalității din Orsa participă la acest proces în diferite moduri, de exemplu prin campania eco-tren (Ekotåg) din Skattungbyn și prin programul de formare destinat întregului corp profesoral și intitulat „Să păstrăm Suedia curată”; de asemenea, un mic număr de profesori a urmat la Orsa cursul de mediu în cinci puncte al Universității din Dalarna.

Orsa deține o rețea activă de educație pentru mediu, ai cărei membri se întâlnesc în mod regulat, timp de o zi pe lună. În cadrul inițiativei „Nava viitorului” (Framtidsskeppet), a fost creată „Nava Dalarna” (Dalaskeppet), cu o întâlnire anuală, într-una din municipalitățile din Dalarna. Unul dintre principalii organizatori ai acestui proiect este Anders Sundvall. Mai multe școli, care lucrează activ în vederea dezvoltării durabile, au obținut premiul „drapelul verde” sau „eco-școala”.

Serviciile de furnizare a hranei pentru cantinele școlare continuă să-și extindă în fiecare an gama de produse Krav (compatibile cu cerințele privind protecția mediului și a animalelor și responsabilitatea socială). Două sau trei școli își cultivă în regie proprie legumele destinate utilizării în cantinele proprii.

Din 1997, districtul Dalarna a creat pe întreg teritoriul său o rețea de școli în scopul îmbunătățirii educației ecologice, creării de forumuri de schimburi de experiență, lansării de școli „drapel verde” etc. Profesorii au declarat în mod deschis că această activitate ar trebui continuată și dezvoltată. Datorită acestor inițiative, la nivelul Suediei, Dalarna deține totuși în prezent un mare număr de școli „drapel verde” și de școli care oferă educație pentru dezvoltare durabilă.

În prezent populația este mai sensibilizată față de importanța luării în considerare a dezvoltării durabile, însă este mai complicat ca această conștientizare să se traducă printr-o modificare a comportamentului. Școlile pot juca un rol major în a se asigura că generațiile viitoare dispun de cunoștințele și competențele de care vor avea nevoie pentru a acționa în favoarea dezvoltării durabile pe termen lung.

II. Dificultăți în informarea publicului și în sensibilizarea față de dezvoltarea durabilă

— Informațiile privind dezvoltarea durabilă sunt oferite sistematic prin intermediul publicațiilor municipalității (ziare ale municipalității, fluturași informativi și anunțuri). Dificultatea rezidă în deficitul educației de bază în privința aspectelor de mediu.

— La nivel european există un cadru adecvat de strategie, de planificare și de programe, care indică liniile directoare în materie de dezvoltare durabilă, însă deficitul persistă la nivelul aplicării cunoștințelor și a know-how-ului și al transmiterii acestora către publicul larg. Prin urmare, ar trebui ca programe speciale să se concentreze pe aplicarea măsurilor de dezvoltare durabilă, prin crearea unor metode și experimente inovatoare de formare, consolidare a capacităților și învățare: prin orientarea programelor educative existente către programe specializate, concepute pentru a ține seama de condițiile specifice noilor state membre. Dificultățile în sensibilizarea față de dezvoltarea durabilă rezidă în: — lipsa de cunoștințe și de muncă în echipe interdisciplinare în diferitele servicii care răspund de planificare; — rigiditatea structurilor administrative, care îngreunează munca în echipă; — absența unor cercetări anterioare vizând satisfacerea nevoilor publicului, colectivităților și sectorului privat; — rolul insuficient al informației și al activității de sensibilizare în sferele de decizie și tehnice, neperceperea importanței activității de informare și sensibilizare în consolidarea managementului de mediu al orașului și în determinarea cetățenilor să se angajeze mai mult pentru mediu; — lipsa de resurse bugetare.

— Alții consideră că politicile de dezvoltare durabilă trebuie să fie coerente și credibile. Landul Brandenburg precizează că, în materie de educație și de difuzare a cunoștințelor, asociațiile, voluntare în cea mai mare parte a lor, joacă un rol important care îl completează pe cel al instituțiilor de învățământ, de formare continuă și de învățământ superior. Aceste asociații voluntare gestionează centre de formare și organizează evenimente regulate în cadrul activităților desfășurate în conformitate cu statutul lor. Acești „furnizori independenți de educație” nu dispun însă de fonduri suficiente pentru a-și desfășura activitățile fără întreruperi. Adeseori, nu sunt în măsură să strângă partea de buget necesară pentru a beneficia de subvențiile publice, iar veniturile pe care instituțiile de învățământ le pot realiza sunt cel puțin limitate. Este deci de dorit să existe un instrument de finanțare pentru susținerea activității educaționale a asociațiilor care activează în domeniul dezvoltării durabile. Fondurile Structurale și Fondul European Agricol pentru Dezvoltarea Rurală (FEADR) nu sunt adecvate, fie pentru că această activitate nu ține de competențele lor, fie pentru că, la nivelul statelor membre, punerea în aplicare operațională se concentrează asupra altor priorități.

— Pentru Austria Superioară, o dificultate majoră este că, luat separat, termenul de „durabilitate” este destul de vag și abstract, fiind deci greu de comunicat. De asemenea, s-a constatat că, atunci când sensul dezvoltării durabile a fost corect înțeles, discrepanța între această înțelegere și punerea în aplicare concretă a persistat.